NÕUKOGU ESIMESE LUGEMISE SEISUKOHT (EL) nr 7/2012

eesmärgiga võtta vastu Euroopa Parlamendi ja nõukogu otsus, millega muudetakse otsust nr 573/2007/EÜ, millega luuakse üldprogrammi „Solidaarsus ja rändevoogude juhtimine” raames Euroopa Pagulasfond aastateks 2008–2013

Nõukogu poolt vastu võetud 8. märtsil 2012

2012/C 108 E/01

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 78 lõike 2 punkti g,

võttes arvesse Euroopa Komisjoni ettepanekut,

toimides seadusandliku tavamenetluse kohaselt (1)

ning arvestades järgmist:

Arvestades ümberasustamisvajadusi, mis on sätestatud käesoleva otsusega otsusele nr 573/2007/EÜ lisatud lisas, milles on loetletud liidu ühised eriprioriteedid ümberasustamise valdkonnas, tuleb anda täiendavat rahalist toetust ka konkreetsesse geograafilisse piirkonda, rahvusesse või erikategooriasse kuuluvate pagulaste ümberasustamiseks, kui ümberasustamine on nende erivajadusi silmas pidades kõige asjakohasem meede.

Selleks et soodustada enamate liikmesriikide osalemist ümberasustamismeetmetes, on samuti vajalik anda täiendavat rahalist toetust nendele liikmesriikidele, kes otsustavad esimest korda isikuid ümber asustada.

Euroopa Liidu lepingule ja Euroopa Liidu toimimise lepingule lisatud protokolli nr 21 (Ühendkuningriigi ja Iirimaa seisukoha kohta vabadusel, turvalisusel ja õigusel rajaneva ala suhtes) artiklite 1 ja 2 ning artikli 4a lõike 1 kohaselt, ja ilma et see piiraks kõnealuse protokolli artikli 4 kohaldamist, ei osale Iirimaa käesoleva otsuse vastuvõtmisel ning see ei ole tema suhtes siduv ega kohaldatav.

ON VASTU VÕTNUD KÄESOLEVA OTSUSE:

Artikkel 1

Otsust nr 573/2007/EÜ muudetakse järgmiselt.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

Artikkel 3

Käesolev otsus on adresseeritud liikmesriikidele kooskõlas aluslepingutega.

(1) Euroopa Parlamendi 18. mai 2010. aasta seisukoht (ELT C 161E, 31.5.2011, lk 161) ja nõukogu 8. märtsi 2012. aasta esimese lugemise seisukoht. Euroopa Parlamendi … seisukoht (Euroopa Liidu Teatajas seni avaldamata).

NÕUKOGU PÕHJENDUSED

I. SISSEJUHATUS

Komisjon võttis 2. septembril 2009 vastu ettepaneku otsuse vastuvõtmiseks, millega muudetakse otsust nr 573/2007/EÜ, millega luuakse üldprogrammi „Solidaarsus ja rändevoogude juhtimine” raames Euroopa Pagulasfond aastateks 2008–2013 ja tunnistatakse kehtetuks nõukogu otsus 2004/904/EÜ.

Euroopa Parlament võttis 18. mail 2010. aastal selle otsuse vastuvõtmise eesmärgil vastu oma esimese lugemise seisukoha. Nõukogu ei saanud parlamendi seisukohta heaks kiita ja võttis kooskõlas aluslepingu artikliga 294 oma esimese lugemise seisukoha vastu 8. märtsil 2012.

II. ETTEPANEKU EESMÄRK

Ettepaneku eesmärk on anda panus ELi ühise ümberasustamisprogrammi loomisesse. Kui komisjoni 2. septembri 2009. aasta teatises nõukogule ja Euroopa Parlamendile ELi ühise ümberasustamisprogrammi loomise kohta määratletakse sellise programmi poliitiline kontekst ja juhtpõhimõtted, siis ettepanekus nähakse ette mehhanism ELi ühiste ümberasustamisprioriteetide iga-aastaseks määratlemiseks. ELi ühise ümberasustamisprogrammi loomine aitaks paremini koordineerida ELi lähenemisviisi ümberasustamisele ja innustada enamaid liikmesriike alustama ümberasustamismeetmeid.

III. NÕUKOGU ESIMESE LUGEMISE SEISUKOHA ANALÜÜS

Üldine

Läbirääkimised toimusid poliitilises kontekstis, mida kujundas Haagi programm, millega kehtestati justiits- ja siseküsimustega seotud eesmärgid ja vahendid ajavahemikuks 2005–2010, ning pärast seda ajavahemikku 2010–2014 hõlmav Stockholmi programm. Mõlemal juhul väljendas Euroopa Ülemkogu oma pühendumust arendada edasi Euroopa ühist varjupaigasüsteemi õigusraamistiku muutmise ja praktilise koostöö suurendamise kaudu. Euroopa Ülemkogu rõhutas samuti varjupaigapoliitika välise mõõtme arendamise tähtsust läbi koostöö päritoluriikide ja -piirkondadega. Euroopa Ülemkogu pidas Haagi programmis vajalikuks ELi piirkondlike kaitseprogrammide väljatöötamist, mis hõlmaks muu hulgas ühist ümberasustamisprogrammi nendele liikmesriikidele, kes sooviksid selles osaleda. Euroopa Ülemkogu toetas Stockholmi programmis liikmesriikide vabatahtlikku osalemist ELi ühises ümberasustamisprogrammis ja ümberasustatud pagulaste arvu suurendamist.

Euroopa Liidu lepingule ja Euroopa Liidu toimimise lepingule lisatud Ühendkuningriigi ja Iirimaa seisukohta seoses vabadusel, turvalisusel ja õigusel rajaneva alaga käsitleva protokolli nr 21 artiklite 1 ja 2 ning artikli 4a lõike 3 kohaselt teatas Ühendkuningriik oma soovist osaleda kõnealuse otsuse vastuvõtmisel ja rakendamisel, kuid Iirimaa ei osale otsuse vastuvõtmisel ning see ei ole tema suhtes siduv ega kohaldatav.

Euroopa Liidu lepingule ja Euroopa Liidu toimimise lepingule lisatud Taani seisukohta käsitleva protokolli nr 22 artiklite 1 ja 2 kohaselt ei osale Taani otsuse vastuvõtmisel ning see ei ole tema suhtes siduv ega kohaldatav.

Peamised küsimused

Kooskõlas kaasotsustamismenetluse praktilist korda käsitleva ühise deklaratsiooni (1) sätetega sõlmisid nõukogu, Euroopa Parlamendi ja komisjoni esindajad kontakte, et saavutada kokkulepe nõukogu esimese lugemise seisukoha vastuvõtmise etapis. Eesmärgiga ühildada mõlema institutsiooni seisukohad ja võttes arvesse selliste kontaktide käigus saavutatud kokkulepet, võtab nõukogu vastu oma esimese lugemise seisukoha Euroopa Parlamendi ja nõukogu otsuse kohta, millega muudetakse otsust nr 573/2007/EÜ, millega luuakse üldprogrammi „Solidaarsus ja rändevoogude juhtimine” raames Euroopa Pagulasfond aastateks 2008–2013 ja tunnistatakse kehtetuks nõukogu otsus 2004/904/EÜ, tehes komisjoni ettepanekus järgmised peamised muudatused:

ELi ühiste prioriteetide määratlemine (artikli 1 lõike 1 punkt a)

Nõukogu ja parlamendi vahel toimunud mitteametlike kontaktide tulemusel muudab nõukogu komisjoni ettepanekut, loetledes ümberasustamise prioriteedid otsuses, erinevalt komisjoni algsest ettepanekust, mille kohaselt määratletaks ELi ühised ümberasustamisprioriteedid igal aastal komiteemenetlust kasutades. Kuna olemasolev Euroopa Pagulasfond hõlmab ajavahemikku kuni 2013. aasta lõpuni, on praeguse fondi raames tegelikult järel ainult üks programmiaasta. Seetõttu on õigustatud loetleda otsuses ainult kõnealuse aasta prioriteedid ja sätestada mehhanism ELi ühiste ümberasustamisprioriteetide kehtestamiseks õigusaktis, millega luuakse uus fond aastateks 2014–2020.

Nõukogu seisukoht näeb seoses 2013. programmiaastaga ette, et liikmesriigid edastavad komisjonile 1. maiks 2012 prognoositava isikute arvu, kes kavatsetakse 2013. aasta jooksul otsuses sätestatud prioriteetide kohaselt ümber asustada. Kuna nõukogu seisukohas ei nähta ette mehhanismi ELi ümberasustamisprioriteetide kehtestamiseks igal aastal, ei ole komisjoni ettepaneku sätted iga-aastase kavandamise kohta enam asjakohased.

ELi ühised ümberasustamisprioriteedid 2013. aastaks (artikli 1 lõike 1 punkt a, põhjendused 3, 4 ja 5)

Nõukogu seisukohas sätestatud ELi ühised ümberasustamisprioriteedid 2013. aastaks hõlmavad piirkondlike kaitseprogrammide rakendamiseks määratud riikidest või piirkondadest pärinevaid isikuid, konkreetsesse haavatavasse rühma kuuluvaid isikuid või konkreetsest riigist või piirkonnast pärinevaid pagulasi. Esimesed kaks prioriteetide rühma on oma olemuselt üldised ja nad on väga sarnased otsuse nr 573/2007/EÜ (millega luuakse Euroopa Pagulasfond aastateks 2008–2013) artikli 13 lõikes 3 sätestatud kategooriatega. Nõukogu seisukohas lisatakse võrreldes otsusega nr 573/2007/EÜ loetellu järgmised haavatavad rühmad: vägivalla ja piinamise ohvrid, samuti isikud, kes vajavad erakorralist ümberasustamist või kiiret ümberasustamist õigusliku või füüsilise kaitse vajadusega seotud põhjustel. See lisandus on õigustatud, sest mõlemad isikute kategooriad kuuluvad ka ÜRO Pagulaste Ülemvoliniku Ameti ümberasustamisprioriteetide hulka.

Kolmandale prioriteetide rühmale osutatakse kui ELi 2013. aasta ühistele eriprioriteetidele ja nende prioriteetide loetelu sisaldub kõnealuse otsuse lisas. Nagu selgitatakse põhjenduses 3, koostati kõnealune ELi 2013. aasta ühiste eriprioriteetide loetelu ÜRO Pagulaste Ülemvoliniku Ameti ümberasustamisprioriteetide ja ÜRO Pagulaste Ülemvoliniku Ameti iga-aastase ümberasustamisvajaduste prognoosi põhjal, võttes arvesse seda, kus ELi ühismeetmed mõjutaks oluliselt kaitsevajaduste rahuldamist.

Nõukogu seisukohas lisatakse ka põhjendus 5, milles ajakohastatakse otsuse nr 573/2007/EÜ (millega luuakse Euroopa Pagulasfond aastateks 2008–2013) põhjendust 26. Põhjenduses 5 ajakohastatakse nõukogu seisukohaga teavet praeguste riikide või piirkondade kohta, mis on määratud piirkondlike kaitseprogrammide rakendamiseks.

Iga ümberasustatud isiku kohta saadav fikseeritud summa (artikli 1 lõike 1 punkt b, põhjendus 6)

Parlamendiga toimunud mitteametlike kontaktide tulemusel muudetakse nõukogu seisukohaga komisjoni ettepanekut, soovitades suurema fikseeritud summa tasumist fondist iga ümberasustatud isiku kohta nendele liikmesriikidele, kes ei ole fondi varem selleks otstarbeks kasutanud. Kui otsuse nr 573/2007/EÜ (millega luuakse Euroopa Pagulasfond aastateks 2008–2013) artikli 13 lõikes 3 nähakse ette, et liikmesriigid saavad iga otsuses sätestatud prioriteetide kohaselt ümberasustatud isiku kohta fikseeritud summa 4 000 eurot, siis nõukogu seisukoht näeb ette 6 000 euro suuruse summa iga ümberasustatud isiku kohta nende liikmesriikide puhul, kes saavad fondist esimest korda fikseeritud summa ja 5 000 euro suuruse summa nende liikmesriikide puhul, kes on varem ainult ühe korra fondilt fikseeritud summa saanud. Muudatuse eesmärk on motiveerida liikmesriike, kes ei ole seni seda teinud, ümberasustamisprogramme käivitama.

Põhjenduse 2 lisamine

Nõukogu seisukohaga muudetakse komisjoni ettepanekut, lisades sellele põhjenduse 2. Oma 10. veebruari 2012. aasta kirjas alaliste esindajate komitee eesistujale (dok 6370/12), milles ta märkis, et soovitab kodanikuvabaduste, justiits- ja siseasjade komisjoni liikmetel ja täiskogul võtta teisel lugemisel otsuse suhtes saavutatud kokkulepe vastu ilma muudatusteta, taotles kodanikuvabaduste, justiits- ja siseasjade komisjoni eesistuja Euroopa Liidu toimimise lepingu artikli 80 lisamist otsuse õiguslike aluste hulka. Nõukogu arvates ei saa aga artikkel 80 olla kõnealuse õigusakti vastuvõtmise õiguslikuks aluseks, sest see ei volita liidu institutsioone õigusakte vastu võtma. Nõukogu otsustas seega kompromissina lisada põhjenduse 2, milles viidatakse Euroopa Liidu toimimise lepingu artiklile 80 ja selles sisalduvatele põhimõtetele.

Euroopa Parlamendi muudatusettepanekud

Nõukogu kiidab oma seisukohas osaliselt või täielikult heaks muudatusettepanekud 2, 3 ja 4. Nõukogu ei kiida heaks muudatusettepanekuid 1, 5, 6, 7, 8, 9, 10, 11, sest need puudutavad menetlust ELi ühiste ümberasustamisprioriteetide iga-aastaseks määratlemiseks. Nõukogu seisukohas võetakse teistsugune lähenemisviis ja määratletakse ELi ühised ümberasustamisprioriteedid 2013. aastaks, mis on ainus praeguse Euroopa Pagulasfondi raames jäänud programmiaasta.

IV. KOKKUVÕTE

Nõukogu esimese lugemise seisukoht kajastab kompromissi, milleni jõuti nõukogu ja Euroopa Parlamendi vahelistel läbirääkimistel, mille läbiviimist toetas komisjon. COREPER kiitis nimetatud kompromissi heaks oma 22. veebruari 2012. aasta koosolekul. Eelnevalt on Euroopa Parlamendi kodanikuvabaduste, justiits- ja siseasjade komisjoni esimees COREPERi eesistujale 10. veebruaril 2012 saadetud kirjas märkinud, et juhul kui kompromisstekst edastatakse Euroopa Parlamendile nõukogu esimese lugemise seisukohana, soovitab ta kodanikuvabaduste, justiits- ja siseasjade komisjoni liikmetel ja seejärel täiskogu istungil nõukogu seisukoha pärast selle viimistlemist mõlema institutsiooni õiguskeele ekspertide poolt ilma muudatusteta heaks kiita parlamendi teisel lugemisel.

(1) ELT C 145, 30.6.2007, lk 5.